Poppie ‘is gewelddadig geskud’Kobus Koekemoer in die hof (7 November 2017). Foto: Phillip Bruwer Prof. Gert Saayman, ŉ vooraanstaande forensiese patoloog, het Dinsdag in die Pretoria-hooggeregshof getuig oor die beserings wat Poppie van der Merwe (3) opgedoen het en wat uiteindelik tot haar dood gelei het. Saayman, wat ook in die opspraakwekkende Oscar Pistorius-verhoor oor Reeva Steenkamp se nadoodse ondersoek getuig het, het aan die hof gesê hy het nie Poppie se aanvanklike nadoodse ondersoek behartig nie, maar sy mening saamgestel uit die verslae van die dokter by die Brits-provinsiale hospitaal wat haar dood verklaar het, die patoloog wat haar nadoodse ondersoek gedoen het en verskeie foto’s van haar liggaampie. Saayman het tot die slotsom gekom dat die veelvuldige beserings wat Poppie opgedoen het nie die tipiese beserings is wat kinders van haar ouderdom per ongeluk kan opdoen nie, maar eerder aanduiding is van fisieke geweld wat met opset gepleeg is. Louisa Koekemoer in die hof (7 November 2017). Foto: Phillip Bruwer Hy het gesê die beserings is veroorsaak deur verskeie stomp voorwerpe soos ŉ hand, ŉ vuis of ŉ skoen, en dat die kind verskeie merke toon waar sy gewelddadig geskud is. Hy het gesê dit blyk dat die merke verskil in ouderdom en dat die beserings by meer as een geleentheid opgedoen is. Poppie se ma en stiefpa, Louisa (46) en Kobus Koekemoer (44), staan tereg op ŉ aanklag van moord, twee aanklagte van aanranding met die doel om ernstig te beseer en ŉ aanklag van kindermishandeling. Van dié aanklagte hou verband met die beweerde aanranding van ŉ sesjarige seuntjie en ŉ 16-jarige meisie tussen September 2015 en Oktober 2016. Die egpaar het skuld ontken op al die aanklagte teen hulle. Adv. Salomé Scheepers, die staatsaanklaer, het Dinsdag ŉ paplepel as bewysstuk by die hof ingedien. Tydens die verhoor het dit aan die lig gekom dat dié lepel gebruik is om Poppie en ŉ sesjarige seuntjie mee te dissiplineer. Die lepel is ŉ bietjie langer as die voorarm van ŉ volwasse man en die punt van die lepel is so groot soos ŉ man se hand. Die paplepel wat by die hof as bewysstuk ingedien is. Foto: Phillip Bruwer Saayman het gesê van die merke aan Poppie se liggaam is waarskynlik aangerig deur die plat kant van die lepel, sowel as die lepel se handvatsel. Hy het gesê die oorsaak van Poppie se dood was ŉ harde hou teen haar kop wat erge bloeding en druk op die brein veroorsaak het. “Iemand wat dié soort besering opdoen, sal binne 12 uur nadat die besering opgedoen is dood wees,” het hy gesê. Hy het gesê merke wat op Poppie se geslagsdele opgemerk is, het ná haar dood ingetree en dat daar nie aanduidings is dat sy seksueel misbruik is nie. Scheepers het daarna die staat se saak gesluit. Die hof het tydelik verdaag waarna die verdediging na verwagting die eerste van sy getuies sal roep. Die saak duur voort. Lees die vorige berigte oor Poppie van der Merwe op Maroela Media.